Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-09-30):
Ďakujem. Vážený pán poslanec, to máte zlé informácie. Doteraz to bolo tak, že o potrebách regiónov rozhodovali ministerstvá bez ohľadu na ich potreby. To znamená, že sa vypisovali dopytové výzvy bez ohľadu na to, čo v skutočnosti ten región potrebuje. My teraz meníme kompletne celú filozofiu tak, aby pre tú časť kompetencií samospráv, aby práveže o tom rozhodovali regióny, aby bola, prišlo k dohode v území a aby cez radu partnerstva tieto programové alebo projektové balíčky si schvaľovali a nerozhodovalo o tom ministerstvo. Čiže v tom je tá zásadná zmena paradigmy, čo sa týka vo vzťahu k samosprávam a regiónom. Teraz čo sa týka diskusie, to si vás dovoľujem ubezpečiť, že partnerská dohoda, ako aj operačný program sú pripravované v úzkej spolupráci so zástupcami socioekonomických partnerov vrátane zástupcov vyšších územných celkov miest a obcí. Tam sme mali desiatky konzultácií, kde sme práveže aj partnerskú dohodu predtým, ako bola poslaná do Bruselu, aj operačný program, a práve teraz, mimochodom, prebieha jedna z diskusií so zástupcami územnej samosprávy, žúp, s Úniou miest, samospráv, ÚMR-ov. Okrem jednotlivých priorít, ktoré plánujeme (odkašľanie) v novom programovom období z eurofondov finančne podporiť, diskutujeme aj o mechanizme tvorby a podpory implementácie integrovaných územných investícií, to je práve ten koncept, o ktorom som hovorila, zdola, schválenie potrieb projektových balíčkov zdola a následne už len formálna kontrola na úrovni ministerstva. Čiže prenášame právo rozhodovať o konkrétnych projektoch z centrály do územia. A ide o krok, ktorý 20 rokov nikto neurobil. Vy, ktorí si hovoríte v SMER-e, že ste regionálna strana, máte starostov a tak ďalej, neboli ste nikdy schopní preniesť to rozhodovanie do územia. My to teraz robíme, len je to náročný proces. Vždy keď meníte od gruntu celý systém, tak, samozrejme, že to je náročný proces. Najjednoduchšie je spraviť copy-paste, tak sa to vždy robilo posledných 20 rokov. Ako som už povedala, my to tak robiť nechceme a robíme, preto hovorím, že robíme veľkú reformu v eurofondoch, ktorá 20 rokov nebola urobená. Čiže ide o krok, ktorým sa zvýrazňuje postavenie a právomoci územnej samosprávy a ostatných socioekonomických partnerov v celom procese na rozdiel od predchádzajúceho programového obdobia, kedy výlučne o tom rozhodovala, bezvýhradne štátna správa. Tento princíp presadzujeme od nástupu do mojej funkcie. O tom svedčia všetky doterajšie dokumenty, ktoré boli vydané. Spomeniem návrh partnerskej dohody, ktorá upravuje základné pravidlá implementačného mechanizmu integrovaných územných stratégií, nový návrh zákona, ktorý bol zaslaný do medzirezortného pripomienkového konania, teraz je v MPK, tam definuje aj kompetencie územnej samosprávy v tejto oblasti. Partnerská dohoda a nový návrh zákona o eurofondoch potvrdzujú tento princíp posilňovania rozhodovacích právomocí územnej samosprávy v procese implementácie eurofondov a žiadnym spôsobom tento trend nespochybňujú ani nenegujú, práve naopak. Čiže kompetencie územnej samosprávy, posilňovanie rozhodnutia. A ešte spomínate, že naše ministerstvo nevydalo žiadne usmernenie, metodiku ani iné oficiálne informácie, ako má proces prípravy integrovaných územných stratégií vyzerať. Už rok je platná metodika prípravy a tvorby týchto stratégií, pritom zamestnanci a experti sú v úzkom kontakte so zástupcami samospráv, poskytujú im podporu a poradenstvo pri ich tvorbe. A v neposlednom rade si vás dovoľujem informovať, že práve v týchto hodinách prebieha na pôde ministerstva veľké koordinačné stretnutie k integrovaným územným investíciám v programovom období ’21 – ’27 so zástupcami žúp, sedemnástich miest udržateľného mestského rozvoja, Únia miest, predmetom... ZMOS, predmetom ktorého je diskusia k metodike tvorby a implementácie integrovaných územných stratégií, ktoré sme vydali a ktoré gestorujeme. Ďakujem.